Чайкэ Юрий лэжьыгъэ IуэхукIэ Къэбэрдей-Балъкъэрым щыIащ
Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэ Чайкэ Юрий дыгъуасэ лэжьыгъэ IуэхукIэ Къэбэрдей-Балъкъэр Республикэм щыIащ икIи абы хиубыдэу лъэпкъ проектхэр ди щIыналъэм зэрыщагъэзащIэм теухуа зэIущIэ иригъэкIуэкIащ.
И лэжьэгъухэм ящыщ зым коронавирус уз зэрыцIалэр къеуэлIауэ зэрыхуагъэфащэм къыхэкIыу КIуэкIуэ Казбек а зэIущIэм хэтащ, видеоконференцсвязым и Iэмалхэр къигъэсэбэпу. «Дызыхэт цIыхухэм я узыншагъэр нэхъапэу къэслъытэри, си лэжьэгъум и Iуэхур зэхагъэкIыху, лэжьапIэ IэнатIэм сыщIэмыхьэм нэхъ тэмэму къэслъытащ»,-жиIащ абы. Республикэм и Iэтащхьэм Чайкэ Юрий республикэм къызэрыкIуам, абы Къэбэрдей-Балъкъэрым лъэпкъ проектхэр щыгъэзэщIэным ехьэлIа Iуэхухэм и нэIэ зэрытри-гъэтым папщIэ фIыщIэ хуищIащ.
Чайкэ Юрий зэIущIэм къыщыхигъэщхьэхукIащ дызэрыт илъэсым КъБР-м щIыналъэ проект 41-м щIэгъэхуэбжьауэ зэрыщелэжьыр, абыхэм ящыщу 27-м илъэсым къриубыдэу трагъэкIуэдэн хуей сом меларди 8-р къызэраутIыпщар (абы щыщу сом меларди 6-р федеральнэ бюджетым къыхэкIащ). Апхуэдиз ахъшэм и процент 85-м щIигъур трагъэкIуэдэнущ «Демографие», «Егъэджэныгъэ», «Узыншагъэр хъумэн», «ПсэупIэмрэ къалэр зэIузэпэщ щIынымрэ», «ФIагъ лъагэ зиIэ автомобиль гъуэгу шынагъуэншэхэр» проектхэм хиубыдэу республи- кэм щрагъэкIуэкI лэжьыгъэхэм.
ФокIадэ мазэм и кум ирихьэлIэу Къэбэрдей-Балъкъэрым къыщагъэсэбэпащ а бюджет ахъшэм и процент 63-р икIи ар зыбжанэкIэ нэхъыбэщ ику иту къэралым къыщагъэсэбэпам (процент 55-рэ) нэхърэ. Полномочнэ лIыкIуэм къызэхуэсахэм гу лъаригъэтащ лъэпкъ проектхэр тэмэму гъэзэщIэным щIыналъэм и гъэзэщIакIуэ властым и органхэмрэ щIыпIэ унафэр зезыгъакIуэ органхэмрэ я зэфIэкI псори ирахьэлIэн зэрыхуейр.
Абы зэрыжиIамкIэ, иджыпсту республикэм щащI, щрагъэфIакIуэ е щызэрагъэпэщыж IуэхущIапIэ 90-м щIигъу. Социальнэ IэнатIэм абыхэм ящыщу хеубыдэ сабий саду 6, курыт еджапIэу 4, курыт еджапIэхэм я спорт зал 17, щэнхабзэ IуэхущIапIэу 10.
ЗэфIагъэкIыну лэжьыгъэ псоми я процент 80-м теухуа контрактхэм Iэ щIадзащ, къагъэсэбэпын хуей ахъшэм и процент 64-р къагъэсэбэпащ. Мы гъэм хьэзыр ящIын хуей IуэхущIапIэ 89-м щыщу 29-р лажьэу яутIыпщащ. «ФокIадэ мазэм ирихьэлIэу къапщтэмэ, а бжыгъэхэр Iейкъым, ауэ дяпэкIи Iуэхур къэмыгъэтIэсхъауэ, планкIэ яубзыхуа къалэнхэр зэфIагъэкIын хуейщ, — жиIащ Чайкэ Юрий.
Республикэм щызэтеува социально-экономикэ щытыкIэр щызэпкърахым КIуэкIуэ Казбек утыку кърихьащ блэкIа хэхыныгъэхэм къарикIуахэр. «Урысей зэкъуэт» партым къыбгъэдэкIыу Къэбэрдей-Балъкъэр Республикэм и цIэкIэ Къэрал Думэм депутату щы хахащ. Дэ ар къыдолъытэ цIыхубэм властым дзыхь зэрыхуащIым и щыхьэту», — жиIащ республикэм и унафэщIым.
Ди щIыналъэм и экономикэм щытепсэлъыхьым КIуэкIуэ Казбек къыхигъэщхьэхукIащ: «Эпидемиологие щытыкIэр хуабжьу зэран хъуами, экономикэм зыужьыныгъэ пыухыкIа иIэщ. Республикэм езым къилэжьыжауэ бюджетым къыIэрыхьэ хэхъуэр процент 15 хуэдизкIэ нэхъыбэ хъуащ. Ар кърикIуащ Урысейм и Президентым лъэпкъ мурадхэм, лъэпкъ проектхэм щиубзыхуа политикэм, властым и IэнатIэ псори зэдэууэ зэрызэдэлэжьам».
Лъэпкъ проектхэр гъэзэщIэныр зэрекIуэкIыр зэпкърыхауэ утыку кърахьащ КъБР-м и Правительствэм и УнафэщI Мусуков Алий, абы и япэ къуэдзэхэу Къуныжь МуIэедрэ Говоров Сергейрэ, вице-премьер Хъубий Марат сымэ. ЕкIуэкIа псалъэмакъым ипкъ иткIэ полномочнэ лIыкIуэм къигъэлъэгъуащ лъэпкъ проектхэр гъэзэщIэнымкIэ яубзыхуа къалэнхэр зэрыиныр икIи абыхэм къару псори яхузэщIэгъэуIуэн зэрыхуейр.
ЗэIущIэм и кIэухым УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и ФIыщIэ тхылъыр Чайкэ Юрий яритащ Налшык къалэ цIыхухэм социальнэ Iуэхутхьэбзэхэр яхуэщIэнымкIэ центрым и унафэщI Бейтыгъуэн Заур, Прохладнэ къалэм цIыхухэм социальнэ Iуэхутхьэбзэхэр яхуэщIэнымкIэ и центрым и унафэщI Сасиковэ Надеждэ, Шэрэдж муниципальнэ районым цIыхухэм социальнэ Iуэхутхьэбзэхэр яхуэщIэнымкIэ и центрым и унафэщI Ульбашевэ Алинэ сымэ. Полномочнэ лIыкIуэм къыхигъэщхьэхукIащ а IуэхущIапIэхэм я лэжьакIуэхэр пандемием и лъэхъэнэм хуабжьу гугъу зэрехьар. «ЦIыхухэм социальнэ Iуэхутхьэбзэхэр яхуэщIэнымкIэ центрхэм я лэжьакIуэхэм цIыхугъэшхуэ къагъэлъагъуэ, фейдэ къэлэжьыным пымыщIа организацэхэм, волонтёрхэм ящIыгъуу ныкъуэдыкъуэхэм, зи ныбжьыр хэкIуэтахэм, сымаджэ хьэлъэхэм зыщIагъакъуэ, ахэр нэхъ зыхуеинухэмкIэ къызэрагъэпэщ», — къигъэлъэгъуащ Чайкэ Юрий.
Къэбэрдей-Балъкъэр Республикэм и Iэтащхьэ КIуэкIуэ Казбек полномочнэ лIыкIуэм хэхауэ фIыщIэ хуищIащ социальнэ мыхьэнэшхуэ зиIэ Iуэхуу республикэм къыпэщытхэр дэгъэкIынымкIэ дэIэпыкъуэгъу зэрыхъум папщIэ. Чайкэ Юрий жиIащ Къэбэрдей-Балъкъэр Республикэм апхуэдэ дэIэпыкъуныгъэ дяпэкIи зэригъуэтынур.
КъБР-м и Iэтащхьэмрэ Правительствэмрэ я пресс-IуэхущIапIэ.
